Thohoyandou-moord: Dokter vra dán om borgtogDr. Ndivhuwo Mudau. Foto verskaf deur SAPD Die 25-jarige mediese dokter wat in hegtenis geneem is in verband met die moord op ŉ 25-jarige vrou, wie se liggaam in ŉ huis op ŉ hospitaalperseel in die Thohoyandou-gebied gevind is, het Donderdag weer in die hof verskyn. Volgens lt.kol. Moatshe Ngoepe, provinsiale polisiewoordvoerder van Limpopo, het Ndivhuwo Mudau vlugtig in die plaaslike landdroshof verskyn op aanklag van moord op sy vriendin. Die saak is tot 10 November uitgestel wanneer Mudau na verwagting om borgtog gaan aansoek doen. Hy bly in aanhouding. Maroela Media het vroeër berig Mudau het homself aan die polisie oorgegee ŉ week nadat sy vriendin vermoor is en die polisie na hom gesoek het. Refilwe Makoma Mapaana (25) se liggaam is op Vrydag 7 Oktober omstreeks 19:00 in die huis op die terrein van die Tshilidzini-hospitaal net buite Thohoyandou gevind. Sy het verskeie steekwonde aan haar liggaam gehad. “Volgens ons voorlopige ondersoek was die dokter en die oorledene in ŉ romantiese verhouding. Die oorledene is ŉ student aan die Universiteit van Venda in Thohoyandou, maar kom van Nkowankowa buite Tzaneen,” het Ngoepe vroeër gesê. “Sy is die Maandag laas lewend gesien. Die motief vir die moord is nog nie bekend nie, maar huishoudelike geweld kan nie uitgeskakel word nie.”